የስፖርት ማዘውተሪያ ስፍራዎች አስተዳደር አዋጅ ለውይይት ቀረበ
በኢትዮጵያ የስፖርት ማዘውተሪያ ስፍራዎች አስተዳደር አዋጅ በ2004ዓ.ም ቢወጣም፤ ደንብና መመሪያ ስላልነበረው በስራ ላይ ማዋል እንዳልተቻለ ይታወቃል። የኢፌዴሪ ስፖርት ኮሚሽንም ችግሩን ለመቅረፍ መመሪያውን በረቂቅ ደረጃ ያዘጋጀ ሲሆን፤ የሚመለከታቸው አካላት ጋር ውይይት ተደርጓል። በ1990ዓ.ም
የወጣው የኢትዮጵያ ስፖርት
ፖሊሲ፤ ስፖርታዊ እንቅስቃሴ
ማከናወን የዜጎች መብት
መሆኑን ይጠቁማል። በመሆኑም
ህብረተሰቡ በሚኖርበት፣ በሚማርበትና በሚሰ ራበት
አካባቢ በስፖርት እንቅስቃሴ
ተሳታፊ የሚሆንበትን ሁኔታ
ማመቻቸትና ለዚህ ዓላማም
የስፖርት ማዘውተሪያ ስፍራዎች
እንዲስፋፋ ማድረግ አስፈላጊ
ነው። በዚህ መሰረትም በአሁኑ
ወቅት በመላ ሀገሪቷ
የስፖርት ማዘውተሪያ ሥፍራዎች
በተለያየ ደረጃ በስፋት
በመገንባት ላይ ይገኛል።
ይሁን እንጂ የማዘውተሪያ ሥፍራዎቹ ወጥ
በሆነ መንገድ እንዲተዳደሩ እየተደረገ አይደለም።
አንዳንድ ማዘውተሪያዎች በስፖርት
ምክር ቤት እየተዳደሩ
የራሳቸውን ገቢ ሲያመነጩ፤
ሌሎች ደግሞ በመንግስት
መዋቅር እንዲሁም ባስገነቧቸው ተቋማት ሥር
ነው የሚገኙት። የማዘውተሪያ ስፍራዎቹ ወጥ
በሆነ መንገድ እንዲተዳደሩ እንዲሁም የባለቤትነት መብት እንዲኖራቸው የመተዳደሪያ አዋጁ
ቢወጣም አዋጁን ተግባራዊ
ለማድረግ ደንብና መመሪያ
ባለመዘጋጀቱ እንዲሁም ለአስፈጻሚ
አካላት በቂ ግንዛቤ
ባለመፈጠሩ የስፖርት ማዘውተሪያ
የነበሩ ስፍራዎች ለሌላ
ዓላማ እየዋሉ ይገኛሉ።
ይህ መሆኑ ደግሞ
በህብረተሰቡ ዘንድ ከፍተኛ
ቅሬታ መፍጠሩን እና
አሉታዊ ተጽእኖም ሲፈጥር
መቆየቱን ኮሚሽኑ በድረገጹ
አስነብቧል። የኢፌዲሪ ስፖርት ኮሚሽን
ችግሩ እልባት እንዲያገኝና ህብረተሰቡም በቂ
የማዘውተሪያ ስፍራዎችን በማግኘት
ጤንነቱን እንዲጠብቅ፣ ሀገሪቷ
ከስፖርት የምትጠብቀውን ውጤት
እንድታገኝ እንዲሁም የስፖርት
ማዘውተሪያ ስፍራዎች በቂ
ጥበቃ እንዲኖራቸው አዋጁን
ተግባራዊ ማድረግ የሚያስችል
ረቂቅ ደንብ በማዘጋጀት
በአዳማ ከተማ ለውይይት
ማቅረቡ ታውቋል። በውይይቱ ላይ የህዝብ
ተወካዮች ምክር ቤት
ማህበራዊ ዘርፍ ቋሚ
ኮሚቴ፣ ከክልል አስተዳደር
ጽህፈት ቤት፣ ከክልል
ምክር ቤት ማህበራዊ
ዘርፍ ቋሚ ኮሚቴ
አባላት፣ ከክልል የገጠርና
ከተማ ልማት አስተዳደር
ቢሮ ኃላፊዎች፣ ከከተማ
ልማት ልማትና ኮንስትራክሽን ቢሮ፣ ከፍትህ
እና መሬት አስተዳደር
የሚመለከታቸው ባለሙያዎች፣ የክልል
ስፖርት ኮሚሽን እና
የስፖርት ማህበራት አመራሮች
ተሳታፊዎች ሆነዋል። በመድረኩ ላይ ንግግር
ያደረጉት የኢፌዴሪ ስፖርት
ኮሚሽን ኮሚሽነር ርስቱ
ይርዳ፤ የስፖርት ማዘውተሪያ
ስፍራዎችና መዝናኛ ቦታዎች
አልፎ አልፎ እንደ
አላስፈላጊ እና ትርፍ
አድርጎ የማየት እንዲሁም
በሰበብ አስባቡ ለሌሎች
አገልግሎቶች እንዲውሉ የማድረግ
ዝንባሌዎች የሚታይ በመሆኑ
በአርቆ አሳቢነትና በሰለጠነ
አስተሳሰብ መምራት የሁሉም
የጋራ ኃላፊነት ነው
ማለታቸውም ተጠቅሷል። እንደ ኮሚሽነሩ ገለጻ ረቂቅ አዋጁ በባለ ሙያዎች ከተገመገመና ሃሳብ ከተሰጠበት በኋላም ወደ ሚኒስትሮች ምክር ቤት የሚመራ ይሆናል። ጸድቆ ወደ ሥራ ሲገባም፤ የይዞታ ማረጋገጫ ባለማግኘታቸው በርካታ ህብረተሰብ የሚሳተፍባቸውና ስመ ጥር ስፖርተኞችን ያፈሩ ታዋቂ ማዘውተሪያዎች ለግል ባለ ሃብቶችና ሌሎች ግንባታዎች ተላልፈው ሲሰጡ የነበረውን አሰራር ያስቀራል። የማዘውተሪያ ሥፍራዎች ከተገነቡ በኋላ፤ ለመጠበቅ፣ ለማደስ፣ ለማስፋፋት እንዲሁም ለማልማት የመንግሥት በጀት መጠበቅ ይቀራል። ረቂቅ አዋጁ የራሳቸውን ገቢ ማመንጨት እንዲችሉ የሚያደርግና በዚህ ረገድ ያለውን ችግር እንደሚፈታም ተስፋ ተጥሎበታል።አዲስ ዘመን መጋቢት 26/2011 ብርሃን ፈይሳ